En liten (vingespenn 10-13 millimeter), brungrå vikler. Forvingen har, som vanlig hos denne slekten, en kommaformet, hvit flekk ved bakkanten, denne er nokså smal, med en markert knekk i midten, og har en smal, brun midtstripe. Grunnfargen i vingens ytre del (utenfor kommaflekken) er nærmest oker, og det finnes to smale, metallfargede, buede tverrbånd, mellom disse fire korte, svarte streker. Langs framkanten er det hvite skråstreker, disse er noe lengre enn hos mange andre -arter. Bakvingen er skinnende hvit bortsett fra spissen som er brun. Arten kan ligne flere andre arter, men forvingen virker mindre ensfarget, grunnfargen er tydelig lysere i den ytre delen.